**Informatīvais ziņojums “Par Latvijas zinātnes strukturālo reformu īstenošanu līdz 2015.gada 1.jūlijam”**

**2014**

Saturs

[1. Informatīvā ziņojuma sasaiste ar politikas plānošanas dokumentiem 3](#_Toc396140541)

[2. Latvijas zinātnes starptautiskā izvērtējuma rezultāti 6](#_Toc396140542)

[3. Plānotie Latvijas zinātnes strukturālo reformu pasākumi laika posmā līdz 2015. gada 1. jūlijam 9](#_Toc396140543)

[3.1. Zinātnisko institūciju iniciētās reformas 10](#_Toc396140544)

[3.2. Zinātnes nozares normatīvais regulējums un pārvaldība 13](#_Toc396140545)

[3.3. Zinātniskās darbības monitorings 18](#_Toc396140546)

[3.4. Atbalsts zinātnisko institūciju iniciēto strukturālo reformu īstenošanai 19](#_Toc396140547)

[4. Plānoto pasākumu kopsavilkums 21](#_Toc396140548)

Izglītības un zinātnes ministrija (turpmāk – ministrija) ir sagatavojusi informatīvo ziņojumu “Par Latvijas zinātnes strukturālo reformu īstenošanu līdz 2015.gada 1.jūlijam” (turpmāk – ziņojums). Ziņojums ir sagatavots saskaņā ar Ministru kabineta 2014.gada 21.janvāra sēdes protokola Nr.3 42.§ 2.punktu, kas paredz izglītības un zinātnes ministram noteiktā kārtībā **iesniegt izskatīšanai Ministru kabinetā informatīvo ziņojumu par Latvijas zinātnes strukturālo reformu īstenošanu līdz 2015.gada 1.jūlijam.**

Ziņojums informē par ministrijas plānotajiem strukturālo reformu pasākumiem, kurus ministrija plāno īstenot līdz 2015.gada 1.jūlijam un kas ir priekšnoteikums Eiropas Savienības fondu ieguldījumiem Latvijas zinātnes attīstībā saskaņā ar Partnerības līgumu Eiropas Savienības investīciju fondu 2014. – 2020.gada plānošanas periodam. Šie pasākumi ir vērsti uz zinātnisko institūciju funkcionālu konsolidāciju, zinātnes izcilības attīstību, konkurētspējīgo zinātnisko institūciju rīcībspējas uzlabošanu un mērķtiecīgu nozares ieguldījumu plānošanu atbilstoši Eiropas Savienības kohēzijas politikas nostādnēm un Eiropas Savienības Padomes ieteikumiem Latvijai.

Strukturālo reformu mērķis ir starptautiski konkurētspējīga zinātne un zinātnē balstīta moderna augstākā izglītība[[1]](#footnote-1). Šī mērķa sasniegšanai ir nepieciešama vienlaicīga zinātnes strukturālo reformu pasākumu īstenošana un nozares finansējuma palielināšana atbilstoši Nacionālajā attīstības plānā 2014. – 2020.gadam izvirzītajam mērķim līdz 2020 gadam sasniegt ieguldījumu līmeni pētniecībā un attīstībā 1,5% apmērā no iekšzemes kopprodukta. Nepalielinot zinātnes nozares finansējumu, ir paredzama turpmāka nozares kopējās veiktspējas samazināšanās, kā arī nav iespējams nodrošināt tās konkurētspēju un iecerēto devumu Latvijas tautsaimniecības transformācijā uz augstākas pievienotās vērtības produktu radīšanu, augstāku produktivitāti un eksporta struktūras maiņu. Pasaules pieredze rāda, ka tikai tās valstis, kas ir ieguldījušas zinātnes un tehnoloģiju attīstībā, ir spējušas pietuvoties attīstītāko valstu līmenim[[2]](#footnote-2).

# Informatīvā ziņojuma sasaiste ar politikas plānošanas dokumentiem

Informatīvais ziņojums sniedz informāciju par šādos politikas plānošanas dokumentos noteiktās politikas īstenošanu:

**Latvijas ilgtspējīgas attīstības stratēģija līdz 2030. gadam** (apstiprināta Saeimā 2010.gada 10.jūnijā), kas nosaka pētniecisko institūciju starptautiskās konkurētspējas stiprināšanu. Pētnieciskām institūcijām ir jāpārorientējas uz tirgū novērtētu R&D pakalpojumu sniegšanu uzņēmumiem, valsts un pašvaldību institūcijām. Ņemot vērā R&D globalizācijas tendences, ir nepieciešamas veidot programmu, kas stiprinātu pētniecisko institūciju kompetenci un spēju sniegt starptautiski konkurētspējīgus R&D pakalpojumus ārvalstu uzņēmumiem.

**Latvijas nacionālā reformu programmas “ES2020” stratēģijas īstenošana** (apstiprināta ar Ministru kabineta 2011.gada 26.aprīļa protokollēmumu Nr.27 34.§), kas paredz zinātniskās darbības potenciāla attīstību ar mērķi palielināt nodarbināto skaitu zinātnē un pētniecībā, izveidot konkurētspējīgas zinātniskās institūcijas ar modernu materiāltehnisko nodrošinājumu, konsolidējot valsts zinātniskās institūcijas un stiprinot to infrastruktūru, veicinot cilvēkresursu piesaisti zinātnei un sekmējot zinātnieku konkurētspēju.

**Latvijas Nacionālās attīstības plāns 2014.-2020. gadam** (apstiprināts Saeimā 2012.gada 20.decembrī), kura sadaļa par pētniecību un inovāciju paredz, ka:

[22] Latvijā ir starptautiski konkurētspējīgas augstskolas, kurās strādā starptautiski novērtēts un kvalificēts akadēmiskais personāls. Augstākā izglītība kļuvusi par plaši pieprasītu Latvijas eksporta pakalpojumu. Studiju programmas tiek nodrošinātas saskaņā ar Latvijas kā nacionālas valsts valodas politiku - galvenokārt latviešu valodā un kādā no Eiropas Savienības oficiālajām valodām. Latvijas augstskolu absolventi ir konkurētspējīgi gan vietējā darba tirgū, gan ārvalstīs. Tāpat augstskolās būtiski pieaudzis to absolventu skaits, kas savu karjeru turpina zinātnē Latvijā.

 [23] Latvijas zinātne ir koncentrēta zinātniskajos institūtos, kas ir konkurētspējīgi pasaules līmenī. Būtisku daļu no pētījumiem līdzfinansē privāti uzņēmumi, akadēmiskā vide un privātais sektors strādā, lai radītu jaunus, globāli konkurētspējīgus produktus. Tieši zinātnes un uzņēmēju kopdarbs turpina radīt aizvien jaunus inovatīvus un radošus, globālajā tirgū konkurētspējīgus produktus un pakalpojumus.

**Zinātnes, tehnoloģijas attīstības un inovācijas pamatnostādnes 2014.-2020. gadam** (apstiprinātas ar Ministru kabineta 2013.gada 28.decembra rīkojumu Nr.685) (turpmāk – ZTAI), kas paredz veicināt Latvijas zinātnes starptautisko konkurētspēju, koncentrējot pētniecību mazākā skaitā lielāku un spēcīgāku institūciju, attīstot pētniecībā balstītu augstāko izglītību un uzlabojot zinātnes pārvaldību augstākās izglītības iestādēs.

**Informatīvais ziņojums "Par Viedās specializācijas stratēģijas izstrādi"** (apstiprināts ar Ministru kabineta 2013.gada 17.decembra protokollēmumu Nr.67, 96.§), kas vērš valdības uzmanību uz nepieciešamību attīstīt Latvijas tautsaimniecības zināšanu bāzi (t.sk. zinātni un pētniecības infrastruktūru), kas saistīta ar Latvijas viedās specializācijas jomām, kā arī zinātnisko institūciju konsolidāciju un restrukturizāciju, lai tādējādi nodrošinātu zinātnes, pētniecības, tehnoloģiju attīstības un inovācijas nozares veiktspējas un atdeves palielināšanu.

**Eiropas Savienības Padomes 2013.gada 29.maija Ieteikums par Latvijas 2013.gada valsts reformu programmu un ar ko sniedz Padomes atzinumu par Latvijas 2012.–2016. gada konverģences programmu,** kas iesaka izmantot Latvijas zinātnes starptautisko novērtējumu turpmākai pētniecības iestāžu modernizācijai un saistīt to ar finansēšanas kārtību, kā arī īstenot plānotās augstākās izglītības reformas, tajā skaitā veikt iestāžu konsolidāciju un veicināt internacionalizāciju.

**Eiropas Savienības Padomes 2014.gada 2.jūnija Ieteikums par Latvijas 2014.gada valsts reformu programmu un ar ko sniedz Padomes atzinumu par Latvijas 2014.gada stabilitātes programmu**, tās 2.punktu, kas iesaka veikt pasākumus integrētākai un visaptverošākai pētniecības sistēmai, tostarp koncentrējot finansējumu starptautiski konkurētspējīgām pētniecības iestādēm.

**Partnerības līgums Eiropas Savienības investīciju fondu 2014.-2020.gada plānošanas periodam** (apstiprināts ar Ministru Kabineta 2014.gada 19.jūnija rīkojumu Nr. 313), kas kā vienu no ieguldījumu prioritātēm paredz pētniecības, tehnoloģiju attīstības un inovāciju nostiprināšanu. Līgums nosaka, ka investīciju stratēģijas īstenošanas mērķis ir tautsaimniecības transformācija un eksporta struktūras maiņa uz augstākas pievienotās vērtības produktiem un pakalpojumiem. Priekšnoteikums Eiropas Savienības investīciju fondu ieguldījumiem pētniecībā ir zinātnisko institūciju konsolidācijas īstenošana un konkurētspējīgāko zinātnisko institūciju rīcībspējas uzlabošana, kas veikta, pamatojoties uz Ziemeļu ministru padomes izvērtējumā gūtajiem secinājumiem un Izglītības un zinātnes ministrijas ziņojumu par Latvijas zinātnes strukturālo reformu īstenošanu, ko plānots apstiprināt 2014.gadā.

**Eiropas Komisijas Piezīmes par Partnerības līgumu ar Latviju (Partnerības līgums Eiropas Savienības investīciju fondu 2014.-2020.gada plānošanas periodam** (iesniegts Eiropas Komisijā 2014.gada 15.janvārī)), kas uzsver nepieciešamību izstrādāt pētniecības un inovāciju monitoringa sistēmu un uzlabot Latvijas zinātnes sektoru atbilstoši Zinātnes starptautiskā izvērtējuma rekomendācijām, t.sk. izstrādāt plānu augstākās izglītības reformām un institūciju konsolidācijai. Piezīmes prasa plānot inovāciju un pētniecības attīstības aktivitātes ciešā saistībā ar Latvijas ekonomikas vajadzībām un atbalstīt pētniecības izcilību tautsaimniecībai būtiskajos sektoros.

**Eiropas Komisijas Apsvērumi par darbības programmu “Izaugsme un nodarbinātība”** (Darbības Programma „Izaugsme un nodarbinātība” (iesniegta Eiropas Komisijā 2014.gada 4.martā)), kas lūdz norādīt zinātnisko institūciju reformu un konsolidāciju kā vienu no galvenajiem mērķiem. Apsvērumi iesaka izveidot pētniecības infrastruktūras kartējumu un izmantot to investīciju plānošanā.

**Informatīvais ziņojums „Par nepieciešamajām strukturālajām reformām augstākajā izglītībā un zinātnē Latvijas starptautiskās konkurētspējas paaugstināšanai”** (pieņemts ar Ministru kabineta 2010.gada 12.janvāra sēdes protokollēmumu Nr.2 23.§), kurā sniegti priekšlikumi reformu pasākumu kopumam augstākajā izglītībā un zinātnē, kas vērsti uz Latvijas starptautiskās konkurētspējas palielināšanu. Veicamās strukturālās reformas augstākajā izglītībā un zinātnē ir virzītas, lai sasniegtu virsmērķi: Latvijas augstākās izglītības un zinātnes sektors nodrošina zināšanu ekonomikai nepieciešamo zināšanu un cilvēkresursu bāzi. Reformu darba grupa ir izvērtējusi trīs augstākās izglītības un zinātnes strukturālo reformu modeļus un kā optimālo risinājumu izvirzījusi augstākās izglītības un zinātnes institucionālās sistēmas reformu modeli, kas balstīts rezultātu pārvaldībā.

**Informatīvais ziņojums "Par zinātnes starptautisko izvērtējumu"** (pieņemts ar Ministru kabineta 2014.gada 21.janvāra protokollēmumu Nr.3 42.§), kas sniedz informāciju par Latvijas zinātnisko institūciju zinātniskās darbības un kapacitātes starptautisko izvērtējumu. Izvērtējumā norādīts, ka pētniecības sistēmas stiprināšana nav iespējama bez vienlaicīgas zinātnisko institūciju fragmentācijas mazināšanas un finansējuma palielināšanas. Izvērtējums iesaka veikt funkcionālu konsolidāciju, izmantojot spēcīgāko zinātnisko institūtu vai augstākās izglītības iestāžu struktūrvienību kapacitāti un iespējas. Izvērtējums iesaka konsolidācijas procesu virzīt, attīstot mazāku skaitu zinātnisko institūciju ar spēcīgu kritisko masu un nozīmīgu starptautisko profilu, nodrošinot pilnvērtīgāku Latvijas zinātnisko institūtu iesaisti starptautiskajā zinātnes apritē un ciešāk sasaistot zinātni un augstāko izglītību.

**Vides politikas pamatnostādnes 2014. – 2020. gadam** (apstiprinātas ar Ministru kabineta 2014.gada 26.marta rīkojumu Nr.130), kurās ietvertaVides aizsardzības un reģionālās attīstības ministrijas  koncepcija par Nacionālā Vides institūta izveidošanu, ietverot šajā institūtā Latvijas Hidroekoloģijas institūtu, Nacionālo botānisko dārzu u.c.  radniecīgus institūtus un pētniecības virzienus, kā arī attīstot jaunas ar vidi un ilgtspējīgu attīstību saistītas pētniecības jomas.

# Latvijas zinātnes starptautiskā izvērtējuma rezultāti

Latvijas zinātnes starptautiskajā izvērtējumā, ko ministrija īstenoja sadarbībā ar Ziemeļvalstu Ministru padomes sekretariātu Latvijā, tika veikta Latvijas zinātnes objektīvās situācijas analīze Eiropas Savienības (turpmāk – ES) Kopīgās pētniecības telpas un sadarbības pētniecībā kontekstā un sniegti ieteikumi Latvijas zinātnes strukturālām reformām zinātnes resursu efektīvai izmantošanai un veiktspējas paaugstināšanai. Līdz 2013.gada 9.aprīlim tika izvērtētas 140 zinātnisko institūciju reģistrā reģistrētās zinātniskās institūcijas (t.sk. institūti un augstākās izglītības institūciju (turpmāk – AII) struktūrvienības) (turpmāk – zinātniskās institūcijas), t.sk. 126 valsts dibinātās zinātniskās institūcijas[[3]](#footnote-3). No novērtētajām institūcijām par spēcīgiem starptautiskiem spēlētājiem (vērtējums “4” un “5”) tika atzītas 15 institūcijas un AII struktūrvienības, kā spēcīgi vietējie spēlētāji (vērtējums “3”) tika novērtētas 35, kā apmierinoši vietējie spēlētāji (vērtējums “2”) tika novērtētas 67 un par vājām (vērtējums “1”) atzītas 23 institūcijas. Izvērtējums iesaka par zinātnes konsolidācijas centriem izmantot un turpmāko zinātnes institucionālo attīstību katrā zinātņu nozarē koncentrēt ap tām institūcijām, kas ir novērtētas kā spēcīgi starptautiskie spēlētāji un spēcīgi vietējie spēlētāji.

Saskaņā ar ministrijas datiem no 14 valsts dibinātajām institūcijām (zinātniskie institūti un augstskolu struktūrvienības), kas ir novērtētas kā spēcīgi starptautiskie spēlētāji (vērtējums “4” un “5”), nodarbina apmēram 500 zinātniskā personāla[[4]](#footnote-4) jeb 21% no kopējā zinātniskā personāla skaita pilna laika ekvivalenta (turpmāk – PLE) izteiksmē.[[5]](#footnote-5) Tās 35 institūcijas, kas ir novērtētas kā spēcīgi vietējie spēlētāji (vērtējums “3”), nodarbina gandrīz 300 zinātniskā personāla (PLE) jeb apmēram 12% no kopējā skaita. Apmēram 1000 jeb 67% zinātniskā personāla ir nodarbināti institūcijās, kas ir novērtētas kā apmierinošas (vērtējums “2”) un vājas (vērtējums “1”). Rekomendācijas attiecībā uz institūcijām, kas novērtētas ar “2”, ietver ieteikumus par mazāko institūciju tematisku apvienošanu vai vājāko institūciju pievienošanu spēcīgākajām, lai panāktu nepieciešamo “kritisko masu” (ar „kritisko masu” zinātnes politikas pētījumos saprot optimālo zinātnieku grupas apjomu, kas ļauj nodrošināt pētniecības produktivitāti un kvalitāti[[6]](#footnote-6)). Eksperti iesaka nepiešķirt valsts finansējumu zinātniskajām institūcijām, kuras ieguvušas zemāko novērtējumu. Informācija par zinātnisko institūciju, kuras ir reģistrētas Zinātnisko institūciju reģistrā (līdz 24.04.2014), izvērtējuma rezultātiem, to juridisko statusu, piešķirto bāzes finansējuma apmēru 2013.gadā un zinātniskā personāla skaitu (PLE) apkopota 2.pielikuma 2.tabulā.

Piešķirtie vērtējumi ir kvalitatīva informācija, tāpēc vērtējuma punkti nav uzlūkojami kā savstarpēji saskaitāmi un citādi kvantitatīvi analizējami. Katrs vērtējums ir skatāms saistībā ar ekspertu sniegtajām rekomendācijām konkrētās institūcijas attīstībai. Eksperti uzsver, ka dažādās zinātņu nozarēs pastāv resursu efektīvāka izlietojuma iespējas. Salīdzinot zinātnes nozaru grupas, eksperti norāda, ka ļoti fragmentētas ir zinātniskās institūcijas humanitārajās, lauksaimniecības un inženierzinātnēs. Eksperti uzsver, ka paralēla vienas jomas pētniecības un akadēmisko vienību pastāvēšana vienā augstākās izglītības iestādē nozīmē fragmentāciju un dublēšanos, ko tik maza valsts kā Latvija nevar atļauties.

Sastatot izvērtējuma rezultātus ar zinātnisko institūciju zinātniskā personāla rādītājiem (2.pielikuma 2.tabula), ir konstatējama zināma sakarība starp zinātnisko institūciju darbības novērtējumu un nodarbinātā zinātniskā personāla skaitu PLE izteiksmē. Kā liecina 12 atvasināto publisko personu – valsts zinātnisko institūtu izvērtējuma rezultāti:

* Četriem valsts zinātniskajiem institūtiem, kuru PLE ir zemāks par 25, augstākais iegūtais vērtējums ir “3”, proti, viens institūts ir ieguvis zemāko vērtējumu – “1”, divi institūti novērtēti ar “2”, viens ir ieguvis vērtējumu “3”.
* Pieciem valsts zinātniskajiem institūtiem, kuru PLE ir no 25 līdz 50, augstākais iegūtais vērtējums ir “4”, proti, trīs institūti ieguvuši vērtējumu “2” un divi – “4” .
* Trīs valsts zinātniskajiem institūtiem, kuru PLE ir lielāks par 50, augstākais iegūtais vērtējums ir “5”, proti, minētie institūti novērtēti ar “3”, “4” un “5”.

Savukārt saskaņā ar 12 atvasināto publisko personu – augstskolu aģentūru izvērtējuma rezultātiem:

* Četrām aģentūrām, kuru PLE ir zemāks par 25, augstākais iegūtais vērtējums ir “3”, proti, divas aģentūras ieguvušas vērtējumu “1”, viena – “2” un viena – “3”.
* Piecām aģentūrām, kuru PLE ir no 25 līdz 50, augstākais iegūtais vērtējums ir “4”, proti, trīs aģentūras ieguvušas vērtējumu “2”, viena – “3” un viena – “4”.
* Trīs aģentūrām, kuru PLE ir virs 50, augstākais iegūtais vērtējums ir “4”, proti, to vērtējums ir “2”, “3” un “4”.

No minētā var secināt, ka labākus zinātniskās darbības rezultātus uzrāda zinātniskās institūcijas ar augstāku zinātniskā personāla rādītāju PLE izteiksmē, t.i., zinātniskā personāla skaita ziņā lielākas zinātniskās institūcijas spēj nodrošināt vairāk projektu un sadarbības iespēju, labāku zinātniskā darba pārvaldību, kā arī starpdisciplināru zinātnisko grupu veidošanu problēmu risināšanai institūcijā īstenoto projektu ietvaros. Rezultātu pārvaldības un resursu konsolidāciju kontekstā par problemātiskām ir uzskatāmas institūcijas, kuru zinātniskā personāla skaits ir zem 25 PLE. Šādas institūcijas ir pārāk nelielas, lai diversificētu savus ienākumu avotus un tādējādi nodrošinātu zinātniskās darbības nepārtrauktību, efektīvu resursu piesaisti no ārējiem avotiem, kā arī operatīvu projekta grupu veidošanu aktuālu sabiedrības vai industrijas problēmu risināšanai. Zinātnieku grupām, kas strādā šādās nelielās institūcijās, iespējas iesaistīties starptautiskās zinātnes norisēs ir ierobežotas tieši resursu trūkuma dēļ.

Izvērtējums kā visnozīmīgāko šķērsli Latvijas zinātnes attīstībai uzsver ilgstošu finansiālo resursu nepietiekamību un iesaka to nekavējoši un būtiski palielināt. Līdzekļu trūkums pēdējos gados ir negatīvi ietekmējis Latvijas pētniecības un inovācijas sistēmu. Laikā, kad visas pasaules attīstītās valstis iegulda zinātnē ar mērķi nodrošināt to tautsaimniecības konkurētspēju, Latvijā galvenais zinātnes finansējuma avots ir ES Kohēzijas fondu līdzekļi, kas ir paredzēti nozaru attīstības atbalstam, nevis nacionālo P&A finansējuma aizstāšanai. Nepietiekams nacionālais ieguldījums nopietni apdraud Latvijas inovācijas sistēmas ilgtspēju. Zinātniskās darbības likuma 33. panta otrā daļas nosacījums nosaka, ka Ministru kabinets, iesniedzot Saeimai gadskārtējo likumu par valsts budžetu, paredz ikgadēju finansējuma pieaugumu zinātniskajai darbībai ne mazāku par 0,15 procentiem no iekšzemes kopprodukta, līdz valsts piešķirtais finansējums zinātniskajai darbībai sasniedz vismaz vienu procentu no iekšzemes kopprodukta. Lai pārtrauktu ilgstošo Zinātniskās darbības likuma 33.panta otrās daļas nosacījuma neizpildi, atbilstoši ZTAI pamatnostādņu 9.uzdevumam, no 2015.gada ir nepieciešams nodrošināt aprēķinātā bāzes finansējuma piešķiršanu 100% apmērā saskaņā ar normatīvos noteikto un atbilstoši ZTAI pamatnostādņu 52.uzdevumam ir nepieciešams atjaunot valsts budžeta finansējumu zinātniskās darbības nodrošināšanai augstskolās.

Izvērtējuma rezultāti sasaucas ar Eiropas Komisijas inovāciju aktivitātes salīdzinājumu[[7]](#footnote-7), kurā Latvija ierindota priekšpēdējā vietā ES pēc pētniecības sistēmas atvērtības un iesaistes starptautiskajā sadarbībā, efektivitātes un izcilības, tās inovācijas sniegumu vērtējot kā “pieticīgu” – mazāk kā 50% no Eiropas vidējā rādītāja. Izvērtējumā iesaistītie eksperti norāda, ka Latvijas zinātne, it īpaši zinātnieku grupas lauksaimniecības un humanitārajās jomās, darbojas izolēti no starptautiskās zinātnes, kas negatīvi ietekmē pētniecības kvalitāti. Tāpēc ir nepieciešama plašāka starptautiskā perspektīva un integrācija pasaules zinātnes telpā. Eksperti iesaka mazināt pētniecības un augstākās izglītības savrupību, nodrošinot doktorantūras studentu iesaisti pētniecībā un tā rezultātā – nozares cilvēkkapitāla atjaunotni un pētniecībā balstītas augstākās izglītības attīstību.

Jau izvērtējuma laikā ministrija ir ieviesusi rīcībpolitikas instrumentus zinātnes resursu konsolidācijas veicināšanai un zinātniskās darbības rezultātu uzlabošanai. Zinātniskās darbības likuma (2013.gada 10.aprīļa redakcijā) pārejas noteikumu 17.punkts nosaka termiņu, kurā augstskolai ir jāiesniedz zinātnisko institūciju reģistrā iesniegums par zinātniskās institūcijas — augstskolas — vai zinātniskā institūta — augstskolas struktūrvienības — izslēgšanu no zinātnisko institūciju reģistra. Tas nodrošina augstskolu lielāku autonomiju pār tās finanšu resursiem un organizatoriskajiem lēmumiem, kā arī veicina struktūrvienību iekšējo konsolidāciju. Ministru kabineta 2013.gada 12.novembra noteikumi Nr.1316 „Kārtība, kādā aprēķina un piešķir bāzes finansējumu zinātniskajām institūcijām” (turpmāk – MK noteikumi Nr.1316) paredz jaunus kvalitātes izvērtējuma kritērijus: 1) pētniecības un attīstības projekti, 2) zinātniskās darbības rezultāti: publikācijas un intelektuālais īpašums un 3) promocijas un maģistra darbi. Šie kritēriji paredz piešķirt relatīvi lielāku ar rezultātiem saistīto bāzes finansējuma daļu tādai zinātniskajai institūcijai, kura ieguvusi lielāko punktu skaitu zinātniskās darbības intensitātes un kvalitātes, kā arī cilvēkresursu atjaunotnes rādītājos, pārējām piešķirot proporcionāli mazāku ar rezultātiem saistīto bāzes finansējuma daļu. Tas precīzāk signalizēs zinātnes finansējuma sasaisti ar rezultātiem un motivēs institūcijas uzlabot pētniecības aktivitāti un kvalitāti, kā arī veicinās cilvēkresursu atjaunotni un zinātnisko institūciju savstarpējo konkurenci.

Lai nodrošinātu bāzes finansējumu zinātniskajām institūcijām pilnā apmērā, ZTAI pamatnostādnēs ir paredzēts uzdevums nodrošināt 100% aprēķinātā bāzes finansējuma piešķiršanu saskaņā ar normatīvos noteikto. ZTAI pamatnostādnēs prognozētais nepieciešamais bāzes finansējuma apjoms 2015.gadam ir 46 milj. EUR, pieņemot, ka tiek finansēts 1880 vēlēta zinātniskā personāla PLE pilna laika ekvivalenta (PLE) izteiksmē un ar to saistītajai infrastruktūrai un tehniskajam personālam[[8]](#footnote-8). Lai izpildītu šo pamatnostādņu uzdevumu, ministrija ir sagatavojusi zinātnes bāzes finansējuma pieprasījumu 2015.gadam 10 153 377 EUR apmērā Jauno politikas iniciatīvu ietvaros. Lai atjaunotu valsts budžeta finansējumu zinātniskās darbības nodrošināšanai augstskolās, ministrija ir sagatavojusi finansējuma pieprasījumu 2015.gadam 3 000 000 EUR apmērā Jauno politikas iniciatīvu ietvaros. Pieprasījumu pamatojums ir sniegts šī ziņojuma 4.pielikumā. Bez tam ministrija ir pierasījusi papildus finansējumu zinātniskās darbības nodrošināšanai un starptautiskās sadarbības īstenošanai.

# Plānotie Latvijas zinātnes strukturālo reformu pasākumi laika posmā līdz 2015. gada 1. jūlijam

Ministrija zinātnisko institūciju strukturālās reformas īsteno pēc zinātnes institucionālās sistēmas reformu modeļa, kas ir balstīts rezultātu pārvaldībā un vērsts uz funkcionālu resursu konsolidāciju.[[9]](#footnote-9)Rezultātu pārvaldības modelis paredz, ka valsts vada institucionālās sistēmas reformas:

* 1. atbalsta institucionālās sistēmas reformas, ja notiek apvienošanās uz brīvprātības principa pamata;
	2. izvirzot paaugstinātas kvalitātes prasības un nodrošinot orientācijas uz rezultātiem pieeju finansēšanā, virza uz resursu konsolidāciju.

Latvijas zinātnes strukturālās reformas līdz 2015.gada 1.jūlijam ievēro zinātnisko institūciju neatkarības principu un ietver četrus galvenos virzienus:

1. Zinātnisko institūciju iniciētās reformas;
2. Normatīvā regulējuma un pārvaldības uzlabošana zinātnes nozarē;
3. Atbalsta pasākumi zinātnisko institūciju iniciētajām reformām, t.sk. zinātniskās ekselences attīstībai, resursu konsolidācijai un institūciju stiprināšanai;
4. Zinātniskās darbības monitorings, kas ir daļa no ZTAI pamatnostādnēs ietvertās Viedās specializācijas stratēģijas īstenošanas mērķu sasniegšanas uzraudzības sistēmas.

Strukturālās reformas primāri attiecas uz visām zinātnisko institūciju reģistrā reģistrētajām valsts dibinātajām zinātniskajām institūcijām.

Zinātnisko institūciju iniciētās reformas ir vērstas uz starptautiskā izvērtējuma ieteikumu īstenošanu un ietver pasākumus funkcionālai un teritoriālai resursu konsolidācijai, tajā skaitā pārvaldības spējas stiprināšanai un izcilības attīstībai. Normatīvā regulējuma un pārvaldības izmaiņas, rīcībpolitikas instrumentu radītā konkurence, skaidras, izmērāmos indikatoros izteiktas zinātnes politikas prasības ir veidotas tā, lai motivētu zinātniskās institūcijas konsolidēt resursus, uzlabot savu zinātnisko sniegumu un attīstīt izcilību, saistīt to ar Latvijas tautsaimniecības stratēģiskajām jomām un sabiedrības vajadzībām, un a) ciešāk saistīt zinātnisko darbību ar augstāko izglītību, t.sk. apvienoties ar augstākās izglītības (turpmāk – AI) institūcijām, tādējādi stiprinot pētniecībā balstītu izglītību, vai arī b) izšķirties par spēcīgāku ar industriju saistītu pētniecības organizāciju izveidošanu.

Reformu atbalsta instrumenti ir vērsti uz to, lai zinātniskajām institūcijām sniegtu iespēju stiprināt to pārvaldības spēju, plānot un īstenot savas zinātniskās darbības aktivitātes atbilstoši zinātniskās institūcijas attīstības stratēģijai un ZTAI politikas mērķiem, kā arī kvalitatīvi un efektīvi veikt plānotos reorganizācijas procesus. Zinātniskās darbības monitoringa sistēma ir vērsta uz rezultātiem orientētas plānošanas attīstību zinātniskajās institūcijās, kas ļauj novērtēt to darbības rezultātus un veido pamatu turpmākai zinātnes politikas plānošanai. Šajā informatīvajā ziņojumā ir ietverta informācija par veidojamās zinātnes monitoringa sistēmas galvenajiem elementiem. Detalizētāka informācija tiks ietverta ZTAI pamatnostādņu ieviešanas rīcības plānā.

Ņemot vērā strukturālo reformu tvērumu un būtību, ziņojumā aprakstītie pasākumi tiks turpināti arī pēc 2015.gada 1.jūlija. Tāpēc, kur attiecināms, ziņojumā ir sniegta arī informācija uzsākto reformu turpinājumu.

##  3.1. Zinātnisko institūciju iniciētās reformas

Balstoties uz starptautiskā zinātniskā izvērtējamā rezultātiem un Ministru kabineta 2014.gada 21.janvāra sēdes protokola Nr.3 42.§ 2.punktu, ministrija lūdza Latvijas zinātniskās institūcijas izstrādāt pasākumu plānus izvērtējuma rekomendāciju ieviešanai, kas ietver priekšlikumus izvērtējumā norādīto problēmu risināšanai, zinātniskās darbības izcilības un veiktspējas attīstībai. Ministrija konsultējās ar zinātniskajām institūcijām par iespējamajiem attīstības pasākumiem, uzsverot nepieciešamību veikt funkcionālu resursu konsolidāciju, t.sk. vājāk novērtēto, mazo un radniecīgo institūciju apvienošanu ar mērķi novērst ekspertu identificētās problēmas un uzlabot kritiski novērtētos institūcijas aspektus. Ministrija aicināja zinātniskās institūcijas izmantot ekspertu identificētās attīstības iespējas un fokusēties uz kopējo Latvijas zinātnes problēmu risināšanu: mazināt resursu sadrumstalotību un uzlabot institūciju sadarbību, veicināt pētniecības sasaisti ar izglītību, uzlabot sadarbību ar uzņēmējiem, tehnoloģiju pārnesi un pētniecības un attīstības (turpmāk – P&A) pakalpojumus, uzlabot starptautisko sadarbību un starptautiski atzītu pētniecību, risināt cilvēkresursu trūkuma problēmu.

Balstoties uz zinātnisko institūciju sniegtajiem priekšlikumiem (informācija par pieeju zinātnisko institūciju sniegtajām atbildēm ir norādīta informatīvā ziņojuma 1.pielikumā), ministrija izstrādāja šajā ziņojumā aprakstītos risinājumus zinātnes normatīvā regulējuma un pārvaldības uzlabošanai, kā arī atbalsta pasākumiem zinātnisko institūciju konsolidācijai un vadības kapacitātes stiprināšanai. Zinātnisko institūciju sniegtie priekšlikumi tiks izmantoti arī turpmāk, izstrādājot līgumus par sasniedzamajiem zinātniskās darbības rezultātiem. Tāpēc ministrija ir aicinājusi zinātniskās institūcijas, ja nepieciešams, papildināt un precizēt šos priekšlikumus.

Izstrādājot plānus izvērtējuma rekomendāciju ieviešanai, Latvijas zinātniskās institūcijas ir ņēmušas vērā starptautiskā zinātniskā izvērtējuma ekspertu ieteikumus un pārdomājušas iespējamos un nepieciešamos pasākumus, lai stiprinātu savu zinātnisko kapacitāti un reorganizētu vājākās struktūrvienības. Vairākas zinātniskās institūcijas ir izstrādājušas vai atjaunojušas organizācijas un pētniecības attīstības stratēģijas un to ieviešanas pasākumus 2014. - 2015.gadam, kas ietver gan strukturālo reorganizāciju, gan plānojamos pasākumus zinātniskās darbības uzlabošanai un attīstībai, kā arī ieteikumus Latvijas zinātnes politikas attīstībai. Īss ieskats zinātnisko institūciju strukturālo reformu piedāvājumā 2014.-2015.gadam:

1. Valsts zinātniskie institūti (Latvijas Organiskās sintēzes institūts, Latvijas Valsts koksnes ķīmijas institūts, Elektronikas un datorzinātņu institūts) plāno zinātniskā personāla izvērtēšanas un motivācijas sistēmas uzlabošanu, vadības (finanšu) analītiskās kapacitātes uzlabošanu, mērķtiecīgu iesaisti starptautiskajā zinātnes apritē;
2. Latvijas Universitāte (turpmāk – LU) rosina tās zinātnisko institūtu reorganizāciju skatīt saistībā ar tās struktūras optimizāciju. LU ieskatā tās struktūru pēc reorganizācijas varētu veidot lielas funkcionālas vienības, proti 1) akadēmiskie centri, kas nodrošina zinātnē balstītas studijas un starptautiski konkurētspējīgu zinātnisko darbību un tehnoloģiju attīstību, un 2) neliels skaits profesionālo studiju vienību, kas nodrošinātu tautsaimniecības pieprasījumā balstītas profesionālās studijas. LU plāno veidot tikai divu veidu zinātniskos institūtus – fakultāšu struktūrvienības vai atvasinātas publiskās personas, noteikt stingrākus to izveidošanas nosacījumus, un harmonizēt pārvaldību. LU piedāvā reorganizēt virkni tās pamatstruktūru. Dabas zinātnēs LU plāno izveidot vienotu institūtu uz esošo 5 organizāciju bāzes, izveidot vienotu institūtu fotonikas un kosmosa tehnoloģiju nozarēs, reorganizēt fizikas, ķīmijas, matemātikas un informātikas nozaru struktūrvienības, un LU Bioloģijas Institūtu; kā arī ciešāk integrēt Humanitāro zinātņu institūtus izveidojot kopēju zinātnisko padomi un izvietojot tos kopējās telpās nākotnē paredzot to apvienošanu vienotā institūcijā;
3. Rīgas Tehniskajai universitātei ir nodoms 2014.gada ietvaros veikt strukturālo reorganizāciju, esošo 45 struktūrvienību vietā izveidojot 14. Institūti kā atsevišķas struktūrvienības tiek veidotas tikai gadījumā, ja ir atšķirīgs pētījumu virziens, labi starptautiskā izvērtējuma rezultāti un pietiekami resursi. Līdz 2016.gadam tiks veikta tālāka struktūrvienību skaita samazināšana fakultātēs. Papildus tam 2014.gadā tiek plānots stiprināt promocijas padomes, paaugstināt prasības to izveidei fakultāšu ietvaros un harmonizēt promocijas nosacījumus, stiprināt prasības zinātniskā personāla ievēlēšanai, kā arī izveidot zinātņu prodekānu pozīcijas. RTU turpina attīstīt iekšējo finansēšanas sistēmu, kas balstās uz pētniecības rezultātiem. Notiek resursu ģeogrāfiskā konsolidācija, pārceļot RTU Neorganiskās ķīmijas institūtu uz Ķīpsalu un plānojot tur koncentrēt arī citas struktūrvienības;
4. Daugavpils Universitāte ir uzsākusi strukturālās reformas, kas paredz Daugavpils Universitātes Sistemātiskās bioloģijas institūta un G.Liberta Inovatīvās mikroskopijas centra apvienošanu Dzīvības zinātņu un tehnoloģiju institūtā. Izglītības, sociālo, humanitāro un vides zinātņu jomās esošās struktūrvienības apvienot atsevišķā institūtā;
5. Liepājas Universitātes Darbības plāns zinātnes un pētniecības attīstīšanai 2014. – 2015.gadā nosaka, ka Liepājas Universitāte ir vienota zinātniska institūcija. Rīcības plānā 2014. – 2015.gadam plānota paplašināta partnerība, nacionāla un starptautiska sadarbība pētniecībā, lai mazinātu pētījumu dublēšanos un fragmentāciju, starptautiski citējamo zinātnisko publikāciju skaita palielināšana, paplašināta doktorantūras programmas darbība, sadarbojoties ar citām augstskolām un citi pasākumi. Līdz 2014.gada 30.oktobrim tiek plānots izstrādāt Liepājas Universitātes Viedās specializācijas stratēģiju.
6. Rēzeknes Augstskolas Darbības un attīstības pamatnostādēs 2014. – 2020.gadam noteikti rīcības virzieni augstskolas zinātniskās darbības attīstīšanai. Starptautiskajā izvērtējumā ir piedalījies augstskolas Reģionālistikas zinātniskais institūts un Personības socializācijas pētījumu institūts, uzrādot augstu konkurētspēju un pietiekamu cilvēkresursu kapacitāti valsts un starptautiskajā mērogā, tai pašā laikā pēc ekspertu atzinuma nākotnes attīstībā īpaša uzmanība jāvērš uz fundamentālo pētījumu izstrādi, aktīvāku pētījumu rezultātu iekļaušanu starptautiski atzītās citējamības datu bāzēs, tā veicinot zinātnes un pētniecības izcilību reģionā. Lai mazinātu zinātniskās darbības fragmentārismu, kopš 2013. gada maija Rēzeknes Augstskola ir iekļauta Zinātnisko institūciju reģistrā, no reģistra izslēdzot abus institūtus. Aktuāls uzdevums ir šo pārmaiņu nostiprināšana augstskolas pārvaldības, finansēšanas struktūrā, tādējādi kāpinot gan akadēmiskā personāla zinātnisko kapacitāti, gan veicinot tehnoloģiju un inovāciju attīstību.
7. Ventspils Augstskola ir minējusi virkni pasākumu, kas jau ir īstenoti, kā arī tiek plānoti, ņemot vērā starptautisko zinātnes izvērtējumu. No 2013.gada 20.maija Ventspils Augstskola ir reģistrēta kā zinātniska institūcija Zinātnisko institūciju reģistrā, augstskola institūti “Venstpils Starptautiskais radioastronomijas centrs” un “Lietišķās valodniecības centrs” turpina darbu kā augstskolas struktūrvienības atbilstoši starptautisko ekspertu rekomendācijām. Lietišķās valodniecības centrs, kura vērtējums ir “1”, ir reorganizēts, kā rezultātā izsludināts konkurss uz direktora vietu. Savukārt attiecībā uz Venstpils Starptautisko radioastronomijas centru, kura vērtējums ir “4”, plānots saglabāt esošos attīstības tempus un pieaugumu gan kvalitātē, gan kvantitātē, izstrādāt un ieviest savu doktorantūras studiju programmu, būtiski palielināt publikāciju skaitu izcilos starptautiskajos zinātniskajos žurnālos un īstenot citus pasākumus zinātniskās darbības attīstībai Ventspils Augstskolā.
8. Zemkopības nozares zinātniskās institūcijas ir norādījušas vairākas konsolidācijas iespējas. Lauksaimniecības/pārtikas zinātniskās institūcijas paredz veidot zinātnisko institūciju – atvasināto publisko personu, apvienojoties Latvijas Lauksaimniecības universitātes (turpmāk – LLU), aģentūrai „Zemkopības zinātniskais institūts”, Valsts Priekuļu laukaugu selekcijas institūtam, Valsts Stendes graudaugu selekcijas institūtam un Latvijas Valsts agrārās ekonomikas institūtam. Tas, vai šī atvasinātā publiskā persona veidosies pie LLU vai atsevišķi, tiks lemts institūcijas stratēģijas izstrādes gaitā. Latvijas Valsts augļkopības institūts plāno apvienoties ar Pūres Dārzkopības pētījumu centra zinātniekiem, un kā Lauksaimniecības resursu izmantošanas un Pārtikas Valsts nozīmes pētniecības centra vadošā institūcija, līdz 2015. gada beigām saglabāt esošo statusu. Pēc tam apsver iespēju kā zinātniska institūcija – atvasināta publiska persona iekļauties Latvijas Lauksaimniecības universitātē vai kopā ar spēcīgākajiem ārpus universitātēm esošajiem zinātniskajiem institūtiem veidot kopīgu Zinātņu un tehnoloģiju attīstības centru RIS3 stratēģisko virzienu īstenošanai. LLU Tehniskajā fakultātē integrēsies LLU aģentūra Lauksaimniecības tehnikas zinātniskais institūts;
9. Vides aizsardzības un reģionālās attīstības ministrijas vadības līmenī pieņemts lēmums uzsākt Nacionālā botāniskā dārza un Latvijas Hidroekoloģijas institūta apvienošanās izvērtēšanu jauna valsts zinātniskā institūta izveidei.

Izvērtējot zinātnisko institūciju iesniegtos priekšlikumus, ministrija secina, ka šos priekšlikumus ir jāturpina attīstīt, tos apspriežot un leģitimizējot zinātnisko institūciju lēmumu pieņemšanas institūcijās. Lai nodrošinātu šī procesa turpināšanos, ministrija aicinās zinātniskās institūcijas virzīt to iesniegtos priekšlikumus apstiprināšanai to lēmumu pieņemšanas institūcijās un līdz 2014.gada oktobrim iesniegt izvērtēšanai un apstiprināšanai ministrijā un attiecīgajā nozares ministrijā. Lai novērstu risku, ka konsolidācijas procesā  varētu samazināties valstij būtiskā vides, klimata pārmaiņu, bioloģiskās daudzveidības un ekosistēmu pakalpojumu izpētes joma, priekšlikumi attiecībā uz vides zinātņu zinātniskajām institūcijām ir jāiesniedz izvērtēšanai Vides aizsardzības un reģionālās attīstības ministrijā. Secīgi, ministrija aicinās iestrādāt šos plānus institūciju attīstības stratēģijās un līdz 2015.gada 1.jūlijam iesniegt stratēģijas izvērtēšanai ministrijā un attiecīgajā nozares ministrijā. Lai vienlaikus motivētu institūcijas īstenot pašu iniciētās reformas un atbalstītu to īstenošanu, ministrija iestrādās institūciju reformu plānu prasības gan valsts budžeta programmu, gan arī struktūrfondu aktivitāšu atbilstības nosacījumos.

##  3.2. Zinātnes nozares normatīvais regulējums un pārvaldība

Zinātnes normatīvā regulējuma un pārvaldības uzlabojumi ir vērsti uz funkcionālu resursu konsolidāciju caur zinātnisko institūciju fragmentācijas mazināšanu un rezultātu pārvaldību. Normatīvā regulējuma izmaiņu mērķis ir veidot tādu zinātnisko institūciju darbības regulējumu, kas veicina lielāku un spēcīgāku zinātnisko institūciju veidošanos, kas ir ciešāk saistītas ar institūcijas darbības profilam atbilstošo tautsaimniecības nozari un/vai izglītības procesu. Normatīvā regulējuma uzlabojumi zinātniskās darbības kvalitātes prasību paaugstināšanu, ciešāku finansējuma sasaisti ar zinātniskās darbības rezultātiem un precīzāku prasību noteikšanu zinātniskajām institūcijām. Instrumentu uzdevums ir motivēt zinātnisko institūciju vadību uzlabot zinātniskās darbības rezultātus, nepieciešamības gadījumā lemt par strukturālo reorganizāciju, kā arī stiprināt zinātnisko institūciju vadību, paredzot lielāku lomu pārvaldībā un atbildību par rezultātu sasniegšanu.

**Ministrija veiks šādus zinātnes normatīvā regulējuma uzlabojumus:**

Pirmkārt, ministrija izstrādās izmaiņas kārtībā, kādā aprēķina un piešķir bāzes finansējumu zinātniskajām institūcijām, paredzot sasaisti ar starptautiskā izvērtējuma rezultātiem, augstākas prasības attiecībā uz minimālo zinātniskās institūcijas zinātniskā personāla skaitu, zinātniskās darbības rezultātu līgumus un papildu finansējumu par ZTAI politikas mērķiem atbilstošu rezultātu sasniegšanu.

Ministrija 2014.gadā sagatavos un iesniegs MK noteikumu Nr. 1316 grozījumus, paredzot no 2015.gada 10-15% no zinātnisko institūciju bāzes finansējuma apjoma novirzīt kā papildu finansējumu tām zinātniskajām institūcijām, kuras Latvijas zinātnes starptautiskajā izvērtējumā ieguvušas novērtējumu “5” un “4” katrā zinātņu nozaru grupā.

Ministrija 2015.gadā sagatavos un iesniegs MK noteikumu Nr. 1316 grozījumus, kā arī nepieciešamos grozījumus Zinātniskās darbības likumā, paredzot no 2016. gada noteikt minimālo zinātniskās institūcijas zinātniskā personāla skaitu, kāds nepieciešams, lai saņemtu bāzes finansējumu:

1. valsts zinātniskajiem institūtiem, universitātēm un to aģentūrām – 25 PLE, ar nosacījumu, ka slodze katram zinātniskā personāla pārstāvim ir vismaz 10 stundas nedēļā (0,25 PLE);
2. augstskolām un akadēmijām, izņemot kultūras un mākslas jomas akadēmijas – 10 PLE, ar nosacījumu, ka slodze katram zinātniskā personāla pārstāvim ir vismaz 10 stundas nedēļā (0,25 PLE);
3. kultūras un mākslas nozaru akadēmijām un Latvijas Nacionālajai bibliotēkai – 5 PLE, ar nosacījumu, ka slodze katram zinātniskā personāla pārstāvim ir vismaz 10 stundas nedēļā (0,25 PLE).

Augstskolām un akadēmijām ir noteikts zemāks zinātniskā personāla skaita slieksnis, jo šo AII primārā misija ir augstākās izglītības nodrošināšana un lielāko daļu zinātniskā darba šajās institūcijās daļslodzē veic akadēmiskais personāls. Prasības attiecībā uz minimālo zinātniskās institūcijas zinātniskā personāla skaitu ir vērstas uz fragmentācijas mazināšanu, zinātnes nozaru ietvaros konsolidējot zinātniskos resursus mazāka skaita lielākās zinātniskajās institūcijās atbilstoši nozaru specifikai un optimizējot zinātnisko institūciju iekšējās struktūras.

Ministrija 2015.gadā sagatavos un iesniegs MK noteikumu Nr. 1316 grozījumus, paredzot slēgt līgumus par sasniedzamajiem zinātniskās darbības rezultātiem un stratēģiju īstenošanu. Pirms bāzes finansējuma piešķiršanas 2016.gadam, ņemot vērā nozaru specifiku un sadarbībā ar nozaru ministrijām, tiks izstrādāti un slēgti līgumi par sasniedzamajiem zinātniskās darbības rezultātiem ar tām valsts zinātniskajām institūcijām, kuru darbības rezultāti izvērtējumā saņēmušas novērtējumu “1” vai “2”. No 2017.gada līgumi tiks slēgti ar visām zinātniskajām institūcijām. Sasniedzamie zinātniskās darbības rezultāti tiks iekļauti arī vienotajos līgumos ar AI institūcijām par zinātniskās darbības bāzes un augstskolu finansējuma no valsts budžeta līdzekļiem piešķiršanu. Ministrijas ieteikums AI institūcijām ir turpināt to uzsāktās strukturālās reorganizācijas ar mērķi attīstīt zinātnisko izcilību un pētniecībā balstītu mācību procesu. Informācija par zinātniskajiem institūtiem un AI institūcijām, ar kurām no 2016.gada plānots slēgt līgumus, apkopota 3.pielikuma 6. - 7.tabulā.

 No 2016.gada vienotie līgumi tiks slēgti arī ar tām zinātniskajām institūcijām, kuru zinātniskās darbības kvalitātes izvērtējums atbilstoši bāzes finansējuma piešķiršanas kritērijiem ir mazāks par apakšējo kvartili. Zemāk novērtētajām zinātniskajām institūcijām tiks prasīts sagatavot un apstiprināt īstermiņa pasākumus zinātniskās darbības uzlabošanai, paredzētos īstermiņa zinātniskās darbības un publikāciju plānus, finanšu avotus plāna īstenošanai, kā arī sasniedzamos rezultatīvos rādītājus. Ja zinātniskā institūcija neizstrādā plānu, tas netiek apstiprināts, vai ikgadējais izvērtējums norāda, ka tā izpilde nav apmierinoša, tai pārtrauc piešķirt bāzes finansējumu.

No 2016.gada 5 - 15% no zinātniskās darbības bāzes finansējuma apjoma tiks novirzīti kā papildus finansējums tām zinātniskajām institūcijām, kuras iepriekšējā gadā ir uzrādījušas vislabākos rezultātus zinātnes politikas mērķu sasniegšanā. Šāda veida finansēšanas rīks tiek izmantots papildus tradicionālajiem zinātnes un augstākās izglītības atbalsta rīkiem, lai motivētu institūciju vadību attīstīt savas organizācijas stratēģiskās priekšrocības un fokusētu zinātnisko darbību rīcībpolitikas mērķu sasniegšanas virzienā[[10]](#footnote-10). Atbilstoši Zinātnes, tehnoloģijas attīstības un inovācijas pamatnostādnēm 2014.-2020. gadam, ministrija motivēs zinātniskās institūcijas fokusēties uz sekojošiem mērķiem: a) veicināt Latvijas zinātnes kvalitāti, starptautisko konkurētspēju un integrāciju pasaules zinātnes telpā, b) veicināt zinātniskā personāla atjaunošanos, c) uzlabot zinātnes un augstākās izglītības integrāciju, d) attīstīt zināšanu pārnesi tautsaimniecībā. Zinātnes politikas mērķu sasniegšanas papildus finansējumu 5 – 15 % no zinātniskās darbības bāzes finansējuma apjoma tiks piešķirts pēc šādiem principiem:

* zinātniskajām institūcijām, kuras uzrādījušas labākos panākumus starptautiskā finansējuma piesaistē (pret PLE);

 – zinātniskajām institūcijām, kuras uzrādījušas labākos panākumus pētījumu rezultātu publicitātē (pret PLE);

* zinātniskajām institūcijām, kuras uzrādījušas labākos panākumus studentu iesaistē pētnieciskajā darbā, pētnieciskā un akadēmiskā darba sasaistē;

 – zinātniskajām institūcijām, kuras uzrādījušas labākos panākumus starptautiskā sadarbībā;

– zinātniskajām institūcijām, kuras uzrādījušas labākos panākumus sadarbībā ar industriju.

Katra mērķa sasniegšanas finansējumu tiks sadalīts starp ierobežota skaita institūcijām, kuras uzrādījušas vislabākos rezultātus. Piešķirto papildus finansējumu zinātniskās institūcijas izmanto atbilstoši zinātnisko institūciju bāzes finansējuma regulējumam.

Otrkārt, lai turpinātu stimulēt izcilību un vienlaikus mazinātu administratīvo slogu, izmantojot budžeta apakšprogrammas 05.01.00 “Zinātniskās darbības nodrošināšana” finanšu līdzekļus, papildus bāzes finansējumam institūcijām, kas uzrādījušas labākos rezultātu rādītājus, tiks piešķirti pētniecības granti augsta riska projektiem ar augstu zinātnisko kvalitāti un potenciāli augstu zinātnisko ietekmi.

Papildus augstāk minētajiem pasākumiem līdz 2017.gadam ministrija izvērtēs iespēju sākot no nākošā starptautiskā izvērtējuma bāzes finansējuma aprēķināšanā izmantotos zinātniskās darbības un tās kvalitātes indikatorus precīzāk pielāgot zinātnisko nozaru specifikai. Ministrija izvērtēs, vai indikatori nosakāmi atsevišķi katrai zinātnes nozarei (atbilstoši sešām OECD *“Frascati Manual”*[[11]](#footnote-11) nozarēm), līdzīgi kā izvērtējumā par 6 paneļiem, un vai institūti ir salīdzināmi savā starpā nozares ietvaros, un ar pasaules tendencēm. Nepieciešamības gadījumā aprēķinos tiks pārskatīti nozaru koeficienti. Kā arī, ministrija izvērtēs iespēju sadarbībā ar Vides aizsardzības un reģionālās attīstības ministriju un citām nozaru ministrijām izveidot jaunu budžeta apakšprogrammu nozaru zinātnisko institūtu finansēšanai.

**Ministrija veiks šādus zinātnes pārvaldības uzlabojumus:**

Pirmkārt, ministrija sasaistīs zinātnisko institūciju finansēšanu ar rezultātu pārvaldības ieviešanu zinātniskajās institūcijās. Visām zinātniskajām institūcijām neatkarīgi no to lieluma, novērtējuma un organizatoriskās formas ministrija iesaka mērķtiecīgi īstenot izvērtējuma rekomendācijas. Lai novērstu iespējamo situāciju, ka institūcijai no 2016.gada netiek piešķirts bāzes finansējums, vai institūcija nav tiesīga iegūt struktūrfondu finansējumu savas darbības atbalstam, ministrija iesaka katrai institūcijai sadarbībā ar atbildīgo nozares ministriju turpināt darbu pie rīcības plāna rekomendāciju ieviešanai papildināšanas un saskaņošanas, un rīkoties atbilstoši šim plānam.

Ministrija aicinās zinātniskās institūcijas izstrādāt vai atjaunot to darbības stratēģijas. Lielākā daļa zinātnisko institūciju stratēģiju ir izstrādātas 2009. gadā laika posmam līdz 2016. gadam un ir pēdējo reizi atjauninātas 2011.gadā. Līdz 2015.gada 1.jūlijam zinātniskās institūcijas tiks lūgtas izstrādāt vai atjaunināt to darbības stratēģijas 2015. - 2020.gadam atbilstoši Latvijas Zinātnes, tehnoloģijas attīstības un inovācijas pamatnostādnēs 2014.-2020.gadam sasniedzamajiem mērķiem. Stratēģijas tiks lūgts izstrādāt arī zinātniskajām institūcijām, kas veikušas reorganizāciju (apvienošanos u.c. atbilstoši Valsts pārvaldes iekārtas likumam), un šī prasība būs priekšnosacījums konsolidācijas atbalsta finansējuma saņemšanai. Zinātniskajai institūcijai būs jānorāda, kā tās darbība palīdz sasniegt ZTAI pamatnostādņu rādītājus. Apstiprinot stratēģijas, ministrija izvērtēs, vai tās atbilst Latvijas Viedās specializācijas stratēģijas mērķiem un ir vērstas uz zinātniskās un akadēmiskās darbības vienotību, veicina zinātniskās darbības izcilību atbilstoši zinātniskās institūcijas profilam un ir vērstas uz rezultātu pārvaldību. Stratēģiju izvērtēšanai tiks iesaistīti tautsaimniecības un pētniecības eksperti (t.sk. ārvalstu). Ministrija paredz finansējumu stratēģiju izstrādes atbalstam no ERAF līdzekļiem.

Šajā ziņojumā aprakstīto zinātnisko institūciju iniciēto strukturālo reformu īstenošana paredz atsevišķu zinātnisko institūciju vai to struktūrvienību reorganizāciju. Zinātniskās darbības likuma 38.panta otras daļas 3.punkts nosaka, ka zinātnisko institūciju bāzes finansējumu veido līdzekļi zinātnisko institūciju reģistrā reģistrēto valsts zinātnisko institūtu, valsts augstskolu un valsts augstskolu zinātnisko institūtu attīstībai šo institūciju darbības stratēģijā noteikto mērķu sasniegšanai. Zinātniskās darbības likuma 21.6 panta otra daļa nosaka, ka zinātniskajam institūtam - atvasinātai publiskai personai - ir tiesības rīkoties ar savu mantu tā darbības stratēģijā norādīto mērķu sasniegšanai, ievērojot spēkā esošos normatīvos aktus un institūta nolikumu. Spēkā esošās zinātnisko institūciju stratēģijas ir izstrādātas laika posmā no 2009. līdz 2011.gadam. Saskaņā ar Ministru kabineta 2011.gada 4.janvāra instrukciju Nr.1 “Kārtība, kādā izstrādā un aktualizē institūcijas darbības stratēģiju un novērtē tās ieviešanu” (turpmāk – instrukcija), institūcija vai padotības iestāde, kas ir reorganizējamās iestādes funkciju un uzdevumu pārņēmēja, aktualizē vai precizē stratēģiju par atlikušajiem attiecīgā plānošanas cikla gadiem atbilstoši šai instrukcijai. (Pilns zinātnisko institūciju darbības stratēģiju izstrādes normatīvā regulējuma izklāsts iekļauts 2.pielikumā). No iepriekšminētā izriet, ka katras ministrijas padotībā esošajām zinātniskajām institūcijām ir vai nu jāprecizē esošās vai jāsagatavo jauna darbības stratēģija atbilstoši spēkā esošajiem normatīvajiem aktiem, nepieciešamības gadījumā paredzot arī gada plānu. Izpildot Zinātniskā darbības likuma pārejas noteikumu 17.punktu, šādas stratēģijas nav tām zinātniskajām institūcijām, kuras veikušas minētajā pārejas punktā noteikto uzdevumu, tādējādi to tiesības uz bāzes finansējumu var tikt apdraudētas.

Otrkārt, balstoties uz institūciju un nozaru ministriju iesniegtajiem priekšlikumiem un ņemot vērā nozaru specifiku, ministrija ir izstrādājusi atsevišķus ieteikumus valsts zinātniskajiem institūtiem, kuros ir nodarbināti vairāk nekā 50 (PLE) zinātniskā personāla, valsts zinātniskajiem institūtiem, kuros ir nodarbināti no 25 līdz 50 (PLE) zinātniskā personāla, valsts zinātniskajiem institūtiem, universitātēm un to aģentūrām, kurās ir nodarbināti mazāk nekā 25 (PLE) zinātniskā personāla, augstskolām un akadēmijām vai to struktūrvienībām, kuras nesasniedz zinātniskā personāla skaita slieksni 10 (PLE), un mākslas un kultūras nozares akadēmijām un Latvijas Nacionālajai bibliotēkai, kuras nesasniedz zinātniskā personāla skaita slieksni 5 (PLE). Informācija par katras grupas institūcijām un atbilstošajiem ieteikumiem ir apkopota 3.pielikuma 1.- 5.tabulā.

Treškārt, tiks sakārtota zinātniskās darbības finansēšana AI institūcijās. Sekojot OECD valstu piemēram, zinātniskās darbības bāzes finansējums un augstskolu finansējums no valsts budžeta līdzekļiem izglītības atbalstam no 2015.gada tiks finansēts apvienotā dotācijā un uz viena līguma bāzes. Līgumi ietvers gan paredzamos augstākās izglītības, gan zinātniskās darbības rezultātus. Sākotnēji zinātnes bāzes finansējumam tiks piemērots esošais aprēķina modelis, pamatojoties uz MK noteikumiem Nr. 1316. Pēc Pasaules bankas rekomendāciju saņemšanas par augstākās izglītības finansēšanu[[12]](#footnote-12), zinātniskās darbības finansēšanas modelis augstskolās tiks pārskatīts. Ņemot vērā Zinātniskās darbības likuma 38.panta pirmajā daļā noteikto, ka zinātniskajām institūcijām bāzes finansējumu piešķir dibinātājs, kā arī labas pārvaldības principus, augstākās izglītības institūciju un tās dibināto zinātnisko institūtu zinātniskās darbības finansējumu saņems vienotā piešķīrumā. Augstskolu institūtiem – atvasinātām publiskām personām – zinātniskās darbības bāzes finansējums tiek aprēķināts atbilstoši MK Noteikumiem Nr.1316.

 Ceturtkārt, lai mazinātu administratīvo slogu, 2015.gadā ministrija reorganizēs budžeta apakšprogrammu 05.05.00 „Tirgus orientētie pētījumi”. Šī budžeta apakšprogramma tiek īstenota kopš 1993.gada. Pēdējos gados finansējums zinātniskajām institūcijām industrijas pasūtītajiem pētījumiem ir kritiski samazinājies[[13]](#footnote-13), ievērojami sarucis arī īstenoto projektu skaits[[14]](#footnote-14). Ņemot vērā minēto, kā arī to, ka no ES struktūrfondu līdzekļiem zinātnisko institūciju un nozaru uzņēmumu sadarbības sekmēšanai pēdējos gados uzsākts īstenot dažādas iniciatīvas (kompetences centri, tehnoloģiju pārneses kontaktpunkti, klasteru iniciatīvu atbalsts), kuras tiks turpinātas arī šajā plānošanas periodā, ministrija uzskata par nelietderīgu turpināt finansēt tirgus orientētos pētījumus no esošās programmas ierobežotajiem līdzekļiem. Saskaņā ar Zinātniskās darbības likuma 36.pantu finansējumu tirgus orientēto pētījumu projektiem sadala Izglītības un zinātnes ministrija, pamatojoties uz zinātnisko un tautsaimniecisko ekspertīzi, saskaņā ar Ministru kabineta noteikumiem. Lai izpildītu Zinātniskās darbības likuma 36.pantā noteikto, ministrija sagatavos jaunus Ministru kabineta noteikumus, lai no 2017.gada atvērtu jaunu programmu, kas pakāpeniski nomainīs ES struktūrfondu ieguldījumus tirgus orientēto pētījumu finansēšanā. Budžeta apakšprogrammas 05.05.00 „Tirgus orientētie pētījumi” līdzekļi tiks novirzīti jaunas programmas izveidei “Krišjāņa Barona Dainu skapis”, no kuras tiks finansēta folkloras mantojuma izpēte, saistīto informācijas tehnoloģiju risinājumu attīstība gan pētniecības, gan mācību procesa vajadzībām, kā arī LU Literatūras, folkloras un mākslas institūta pārziņā esošās folkloras krātuves, tajā skaitā Krišjāņa Barona Dainu skapja, uzturēšana Latvijas Nacionālajā bibliotēkā (LNB).

##  3.3. Zinātniskās darbības monitorings

Zinātniskās darbības monitorings ir daļa no Zinātnes, tehnoloģijas attīstības un inovācijas pamatnostādnēs 2014.-2020. gadam paredzētās zinātniskās darbības un Viedās specializācijas stratēģijas ieviešanas monitoringa sistēmas. Monitoringa sistēma balstīsies uz Viedās specializācijas stratēģijas rezultātu trīs galvenajiem makro-rādītājiem, kas apraksta tautsaimniecības produktivitāti un pievienoto vērtību, kā arī zinātniskās darbības produktivitāti un kvalitāti. Pakārtoti tiem tiks ietverti 11 galvenie pamatnostādņu indikatori, kas mēra zinātnes konkurētspēju, inovāciju aktivitāti un tautsaimniecības P&A intensitāti. Balstoties uz šiem galvenajiem rādītājiem tiek izveidota rezultātu “kaskāde”, kas nosaka sasniedzamos rezultātus valsts, nozaru, institūciju un projektu līmenī. Zinātniskās darbības monitoringa sistēmas ieviešanai un zinātnes rezultātu novērtēšanai ministrija veiks šādas aktivitātes:

1. 2014.gadā ministrija izstrādās vadlīnijas rezultātu rādītāju ieviešanai augstskolās.
2. 2015.gadā ministrija, ņemot vērā zinātnisko institūciju izstrādātās rezultātu pārvaldības sistēmas sagatavos procedūras rezultātu rādītāju iekļaušanai līgumos un finanšu instrumentos, kā arī rezultātu apkopošanai un analīzei. Ministrija veiks pašreizējā informācijas sniegšanas regulējuma analīzi un sagatavos nepieciešamās normatīvo aktu un procedūru izmaiņas. Ministrija atbalstīs zinātnisko institūciju rezultātu pārvaldības un iekšējā monitoringa sistēmu attīstību. Tiks atbalstīta un pieprasīta uz rezultātiem balstīta personāla izvērtēšana un promocija, vadība, finansēšana un kvalitātes vadība.

Lai saskaņotu un noslēgtu līgumus par sasniedzamajiem darbības rezultātiem, zinātniskajai institūcijai būs jābalstās uz “Zinātnes, tehnoloģijas attīstības un inovācijas pamatnostādnēs 2014.-2020. gadam” minētajiem rezultātiem un jānorāda, kā tās darbība palīdz sasniegt pamatnostādņu rādītājus (piemēram, kādu daļu no sasniedzamā rezultāta izpilda). Šo rādītāju sasniegšanas dati tiks izmantoti institūciju darbības ikgadējai novērtēšanai un finansējuma aprēķinam. 2015.gadā ministrija veiks arī zinātnisko institūciju rezultātu pārvaldības sistēmu novērtējumu.

1. Papildus plānotajiem un jau pašreiz veiktajiem zinātniskās darbības monitoringam pasākumiem, ministrija 2014.gada 2.pusgadā veiks ES fondu plānošanas perioda 2007.-2013.gadam zinātnes atbalsta projektu rezultātu starpposma novērtējumu un 2015.gada 2.pusgadā – cilvēkresursu attīstības, praktiskās pētniecības un zinātnes infrastruktūras attīstības projektu *ex-post* novērtējumu, vērtējot arī to ietekmi uz tautsaimniecību.
2. Atbilstoši Zinātniskās darbības likuma 28.panta septītās daļas 4.punktam ministrija veiks kārtējo zinātnisko institūciju starptautisko izvērtējumu 2018.gadā.
3. Izmantojot budžeta apakšprogrammas 05.01.00 “Zinātniskās darbības nodrošināšana” un budžeta apakšprogrammas 05.02.00 „Zinātnes bāzes finansējums” finanšu līdzekļus, ministrija nodrošinās nacionālo pieeju *Elsevier SCOPUS, Thomson Reuters Web of Science* datu bāzēm un nozaru datu bāzēm.

##  3.4. Atbalsts zinātnisko institūciju iniciēto strukturālo reformu īstenošanai

2014. un 2015.gadā ministrija atbalstīs zinātnisko institūciju iniciētās strukturālās reformas, stiprinot vadības spēju īstenot iecerētās reformas. Ministrijas īstenoto pasākumu uzdevums ir atbalstīt uz rezultātiem orientētu un labas pārvaldības principiem atbilstošu zinātnisko institūciju pārvaldību, kā arī zinātnes resursu konsolidāciju saskaņā ar zinātnes izvērtējuma rekomendācijām. Minētajām aktivitātēm indikatīvi plānots finansējums 9 milj. EUR Eiropas Savienības struktūrfondu darbības programmas „Uzņēmējdarbība un inovācijas” ietvaros plānošanas periodā 2007.-2013.gadam.

Starp atbalstāmajiem pasākumiem būs zinātnisko institūciju attīstības stratēģiju (organizācijas, zinātnes, pētniecības pakalpojumu) izstrāde un to ārējais novērtējums saistībā ar ārējā izvērtējuma rekomendāciju un RIS3 ieviešanu; institūciju apvienošanās juridiskās bāzes un plānu izstrāde; institūciju apvienošanas administratīvās un pārcelšanās izmaksas; apvienošanās un reorganizācijas pasākumu ieviešanas atbalsts; iekšējā monitoringa, izvērtēšanas, finansēšanas un motivēšanas sistēmu izveide; darbinieku un vadības apmācības, zinātnisko institūciju finanšu vadības sistēmas pilnveide u.c. pasākumi zinātnisko institūciju vadības un konkurētspējas stiprināšanai.

Atbalsts stratēģijas izstrādei tiks sniegts institūcijai vai institūciju grupai, kuras ir paudušas vēlmi veidot stratēģisku apvienību, apvienoties, vai reorganizēt to iekšējo struktūru, un kurā ir vai pēc apvienošanās būs vairāk par 25 (PLE) zinātniskā personāla.

Tām zinātniskajām institūcijām, kas ārējā izvērtējumā saņēmušas novērtējumu „4” vai „5”, tiks sniegts atbalsts zinātniskās izcilības attīstībai, t.sk. pieejai zinātniskajai darbībai nepieciešamajiem informācijas resursiem un attīstības projektu tehniskās dokumentācijas izstrādei, balstoties uz organizācijas un zinātniskās darbības attīstības stratēģiju un/vai rīcības plānu ārējā novērtējuma rekomendāciju ieviešanai, kas saskaņots ar IZM un nozares ministriju (ja attiecināms).

ES fondu plānošanas perioda 2007.-2013.gadam ieguldījumi zinātnisko institūciju pārvaldības un institucionālās attīstības atbalstam un infrastruktūras attīstībai (ja attiecināms) tiks piešķirti saskaņā ar šādiem principiem:

1. Ieguldījuma saņēmējs ir zinātniskā institūcija, kas ir izstrādājusi rīcības plānu ārējā novērtējuma rekomendāciju ieviešanai, kuru ir apstiprinājusi institūcijas lēmējvara, ministrija un nozares ministrija un kurš ir vērsts uz ZTAI pamatnostādnēs ietvertās Latvijas Viedās stratēģijas politikas uzstādījumu īstenošanu un demonstrē virzību uz 1) resursu konsolidāciju, 2) zinātniskās darbības ciešāku sasaisti ar mācību procesu un industriju, t.sk.:
	1. institūcija (vai tās ietvaros konsolidētās struktūrvienības) nodarbina vismaz 25 zinātniskā personāla, ar nosacījumu, ka slodze katram personāla pārstāvim ir vismaz 10 stundas nedēļā;
	2. institūcija (vai tās ietvaros konsolidētās struktūrvienības) paredz resursu konsolidāciju ap struktūrvienībām, kas starptautiskajā izvērtējumā ir novērtētas ar 4 vai 5, vai arī ir ap tām struktūrvienībām, kas ir novērtētas visaugstāk;
	3. ietver risinājumus institūcijas zinātniskā un akadēmiskos amatos ievēlētā personāla kvalifikācijas kritēriju paaugstināšanai, t.sk. kritēriji pētnieka un vadošā pētnieka un/vai asociētā un pilna profesora statusa iegūšanai ietver prasības par oriģinālu zinātnisko publikāciju, ārvalstu un/vai industrijas finansējuma piesaisti un doktorantu un maģistrantu sagatavošanu;
	4. ietver risinājumus zinātniskā un akadēmiskos amatos ievēlētā personāla attīstībai un atjaunotnei;
	5. stratēģisko apvienību izveides pasākumi ir vērsti uz zinātnes – industrijas – augstākās izglītības sadarbības platformas izveidi un unikālas Baltijas un/vai Eiropas nozīmes infrastruktūras atjaunotni un attīstību.

Izglītības un zinātnes ministrija sadarbībā ar Finanšu ministriju izvērtēs iespēju paredzēt, ka valsts kapitālsabiedrība, kura veic zinātnisko darbību, var kvalificēties atbalsta saņemšanai.

ES struktūrfondu plānošanas periodā 2014.-2020.gadam tiks turpināts atbalsts zinātnes institucionālās izcilības attīstībai, veiktspējas un pārvaldības efektivitātes uzlabošanai, izvērtējuma rekomendāciju turpmākai ieviešanai un mērķtiecīgiem zinātnes resursu telpiskas un funkcionālas koncentrācijas pasākumiem. Šis atbalsts tiks prioritāri virzīts tām zinātniskajām institūcijām, kuras institucionālās izcilības pasākumus būs sākušas īstenot jau šajā plānošanas periodā un uzrādīs reālus rezultātus. Minētajām aktivitātēm indikatīvi plānots finansējums 15 milj. EUR.

Bez tam, ministrija stiprinās zinātniskās darbības koordināciju starp institūcijām. Līdz ar Valsts nozīmes pētījumu centru (VNPC) infrastruktūras ieguldījumu projektu *ex-post* izvērtējumu 2015.gadā tiks novērtēta centru nozīme zinātnes koordinācijai zinātnes nozaru ietvaros un starp zinātnes nozarēm – vai tie veicina sadarbību un starpdisciplināru un starpinstitucionālu pētījumu un pakalpojumu attīstību nozīmīgu tautsaimniecības un sabiedrības attīstībai jautājumu risināšanai. Balstoties uz izvērtējuma rezultātiem, ministrija izstrādās atbalsta pasākumus turpmākai iegādātās aparatūras koplietošanas veicināšanai, atbilstoši pilnveidojot normatīvo regulējumu.

# Plānoto pasākumu kopsavilkums

|  |  |  |  |
| --- | --- | --- | --- |
| **Nr. p.k.** | **Pasākums** | **Izpildītājs** | **Termiņš** |
| **1.** | **Zinātnisko institūciju īstenotās reformas** |  |  |
| **1.1.** | Apstiprināt rekomendāciju ieviešanas pasākumus plānu ZI lēmējinstitūcijā un saskaņot ar IZM un attiecīgās nozares ministriju (ja attiecināms); | ZI | 01.10.2014 |
| **1.2.** | Atjaunināt un iesniegt saskaņošanai IZM un attiecīgās nozares ministrijā (ja attiecināms) ZI attīstības stratēģiju paredzot rezultātu pārvaldības ieviešanu; | ZI | 01.07.2015 |
| **1.3.** | Izstrādāt un ieviest ZI darbības specifikai atbilstošu uz ZTAI politikas mērķu sasniegšanu vērstu rezultātu pārvaldību, t.sk., savstarpēji savietojamu darbības rezultātu uzskaites, infrastruktūras izmantojuma, personāla atalgojuma un grāmatvedības sistēmu.  | ZI | 30.11.2015 |
| **2.** | **Normatīvā regulējuma un pārvaldības uzlabošana** |  |  |
| 2.1. | Sagatavot grozījumus MK 12.11.2013 noteikumos Nr. 1316 "Kārtība, kādā aprēķina un piešķir bāzes finansējumu zinātniskajām institūcijām", kā arī nepieciešamības gadījumā Zinātniskās darbības likumā, nosakot, ka no 2015.gada 10-15% no zinātnisko institūciju bāzes finansējuma apjoma tiks novirzīti kā papildus finansējums tām zinātniskajām institūcijām, kuras Latvijas zinātnes starptautiskajā izvērtējumā ieguvušas novērtējumu “5” un “4” katrā zinātņu nozaru grupā. | IZM | 01.11.2014 |
| 2.2. | Izstrādāt kārtību jaunas Izglītības un zinātnes ministrijas valsts budžeta apakšprogrammas “Krišjāņa Barona Dainu skapis” izveidei, izmantojot valsts budžeta apakšprogrammas 05.05.00 “Tirgus orientētie pētījumi” līdzekļus”. | IZM, KM | 01.11.2014 |
| 2.3. | Ministrijai piešķirt zinātniskās darbības bāzes finansējumu un augstskolu budžeta vietu finansējumu apvienotā dotācijā uz viena līguma bāzes. | IZM | 01.02.2015 |
| 2.4. | Sagatavot grozījumus MK 12.11.2013 noteikumos Nr. 1316 "Kārtība, kādā aprēķina un piešķir bāzes finansējumu zinātniskajām institūcijām", kā arī nepieciešamības gadījumā Zinātniskās darbības likumā, nosakot, ka no 2016.gada tiek palielināts minimālais PLE bāzes finansējuma saņemšanai, ietverot sasniedzamo rādītāju līgumus, paredzot atbalstu pētniecības izcilībai un sakārtojot piešķīruma kārtību AII. | IZM | 01.07.2015 |
| 3. | **Monitoringa sistēmas izveide** |   |   |
| 3.1. | Iestrādāt zinātniskās darbības monitoringa izveides pasākumus, tai skaitā rezultātu rādītāju vadlīnijas zinātniskajām institūcijām ZTAI pamatnostādņu mērķu sasniegšanas monitoringa sistēmas izveides plānā.  | IZM, EM | 01.09.2014 |
| 3.2. | Izstrādāt ZTAI pamatnostādņu mērķu sasniegšanas monitoringa sistēmas, kas ietver zinātniskās darbības monitoringa elementus, projektu.  | IZM, EM | 01.07.2015 |
| 3.3. | Veikt ES fondu plānošanas perioda 2007.-2013.gadam zinātnes atbalsta projektu *ex-post* novērtējumu, t.sk. to ietekmi uz tautsaimniecību. | IZM | 01.12.2015 |
| 4. | **Atbalsts zinātnisko institūciju iniciēto strukturālo reformu īstenošanai** |  |  |
| 4.1. | Izstrādāt noteikumus atbalsta programmas īstenošanai Eiropas Savienības struktūrfondu darbības programmas „Uzņēmējdarbība un inovācijas” 2.1.1.pasākuma „Zinātne, pētniecība un attīstība” ietvaros plānošanas periodā 2007.-2013.gadam atbalstam zinātnisko institūciju institucionālās izcilības attīstībai, veiktspējas un pārvaldības efektivitātes uzlabošanai, starptautiskā izvērtējuma rekomendāciju ieviešanai un mērķtiecīgiem zinātnisko institūciju apvienošanās pasākumiem indikatīvi 9 milj. EUR apmērā. | IZM | 01.09.2014 |
| 4.2. | Sadarbībā ar Finanšu ministriju izvērtēt iespēju paredzēt, ka valsts kapitālsabiedrība, kura veic zinātnisko darbību, var kvalificēties atbalsta saņemšanai.  | IZM, FM | 01.10.2014 |
| 4.3. | Veikt zinātnisko institūciju iekšējo rezultātu pārvaldības sistēmu projektu izvērtējumu. | IZM | 01.12.2015 |
|  |  |  |  |

Pielikumi: 1. Zinātnisko institūciju iniciētās reformas (uz 1 lp.);

1. Zinātnisko institūciju darbības stratēģiju izstrādes normatīvais regulējums un Latvijas zinātnes starptautiskā izvērtējuma rezultāti (uz 7 lp.);
2. Informācija par institūciju grupām un atbilstošajiem ieteikumiem pasākumu plānu īstenošanai izvērtējuma rekomendāciju ieviešanai (uz 8 lp.);
3. Jaunā politikas iniciatīva vidējam termiņam,
kurai tiek vērtēta atbilstība attīstības plānošanas dokumentiem (uz 9 lp.).

Iesniedzējs:

Izglītības un zinātnes ministre I.Druviete

Vizē:

Valsts sekretāre S.Liepiņa

 Agrita Kiopa

|  |
| --- |
| (par projektu atbildīgās amatpersonas vārds un uzvārds) |
| Izglītības un zinātnes ministrijas Augstākās izglītības, zinātnes un inovāciju departamenta direktore |
| (amats) |
| 67047996; fakss: 67047996 |
| (tālruņa un faksa numurs) |
|  zireforma@izm.gov.lv |
| (e-pasta adrese) |

15.08.2014.

7774

A.Kiopa, 67047983

zireforma@izm.gov.lv

1. Saskaņā ar Zinātnes, tehnoloģijas attīstības un inovācijas pamatnostādnēm 2014.-2020. gadam (apstiprinātas ar Ministru kabineta 2013.gada 28.decembra rīkojumu Nr.685) [↑](#footnote-ref-1)
2. Pasaules valstu pieredzes apkopojums pieejams, piemēram, Niosi, J. 2010. *Building National and Regional Innovation Systems: Institutions for Economic Development*. Edward Elgar Publishing. Atsevišķu valstu un valstu grupu pieredzes apkopojumi pieejami http://www.oecd.org/science/inno/oecdreviewsofinnovationpolicy.htm [↑](#footnote-ref-2)
3. Līdz 10.04.2013 Zinātnisko institūciju reģistrā bija reģistrētas 150 zinātniskās institūcijas, no tām tika vērtētas 140 (10 zinātniskās institūcijas netika vērtētas). No vērtētajām 140 zinātniskajām institūcijām 126 ir publisko personu dibinātas. No 10.04.2013 stājās spēkā grozījumi Zinātniskās darbības likumā, kuru rezultātā Zinātnisko institūciju reģistrā iekļauto reģistrēto zinātnisko institūciju skaits samazinājās līdz 90, no tām 46 ir publisko personu dibinātas. [↑](#footnote-ref-3)
4. Ar terminu “zinātniskais personāls” saprot zinātniskajās institūcijas nodarbinātos vadošos pētniekus, pētniekus un zinātniskos asistentus (Ministru kabineta 2013.gada 12.novembra noteikumi Nr.1316 „Kārtība, kādā aprēķina un piešķir bāzes finansējumu zinātniskajām institūcijām”). [↑](#footnote-ref-4)
5. Ar terminu “pilna darba laika ekvivalents” (PLE) saprot zinātniskajā institūcijā ievēlētā zinātniskā personāla kopējā nostrādātā stundu skaita attiecību pret kopējo darba stundu skaitu attiecīgajā finansēšanas periodā (2013. gadā - 1995 stundas). Tie 40 zinātniskie institūti, kas pašreiz saņem bāzes finansējumu no valsts budžeta, 2013.gadā nodarbināja 1817 vadošos pētniekus, pētniekus un zinātniskos asistentus PLE izteiksmē. [↑](#footnote-ref-5)
6. Von Tunzelmann, N., Ranga, M., Martin, B. and Geuna, A. 2003. *The Effects of Size on Research Performance: A SPRU Review. Report prepared for the Office of Science and Technology,Department of Trade and Industry*. Pieejams: http://www.ibrarian.net/navon/page.jsp?paperid=1533102&searchTerm=paper+presented+to+research+and+teaching+closing+the+divide+an+international+colloquium; Kenna, R. and Berche, B. 2011. *Managing Research Quality: Critical Mass and Optimal Academic Research Group Size.* IMA Journal of Management Mathematics. April 2012, Vol. 23 Issue 2, p195-207. Pieejams *EBSCO* datu bāzē. [↑](#footnote-ref-6)
7. *European Commission Innovation Union Scoreboard 2014.* Pieejams: http://ec.europa.eu/enterprise/policies/innovation/policy/innovation-scoreboard/index\_en.htm. [↑](#footnote-ref-7)
8. Informācija par institucionālā finansējuma palielinājuma grafiku ir atrodama ZTAI 51.lp. [↑](#footnote-ref-8)
9. Pamatojoties uz Informatīvā ziņojuma „Par nepieciešamajām strukturālajām reformām augstākajā izglītībā un zinātnē Latvijas starptautiskās konkurētspējas paaugstināšanai” 3.pielikumā nolemto (Ministru kabineta 2010.gada 12.janvāra sēdes protokols Nr.2 23.§). [↑](#footnote-ref-9)
10. *OECD, 2014, Promoting Research Excellence: New Approaches to Funding.* Pieejams: http://www.keepeek.com/Digital-Asset-Management/oecd/science-and-technology/promoting-research-excellence\_9789264207462-en#page1 [↑](#footnote-ref-10)
11. *OECD, 2002, Frascati Manual: Proposed Standard Practice for Surveys on Research and Experimental Development, 6th edition*. Pieejams: http://www.keepeek.com/Digital-Asset-Management/oecd/science-and-technology/frascati-manual-2002\_9789264199040-en#page1 [↑](#footnote-ref-11)
12. Projekts “Pasaules bankas pētījums jauna augstākās izglītības finansēšanas modeļa ieviešanai”, 2013-2014. Informācija par projektu pieejama: http://www.viaa.gov.lv/lat/viaa/petijums\_ai\_finansesana/ [↑](#footnote-ref-12)
13. 2008.g. - 659 780 LVL (938 782 EUR), 2009.g. – 438 750 LVL (624 285 EUR), 2010.g. – 279 321 LVL (397 438 EUR), 2011.g. – 156 800 LVL (223 106 EUR), 2012.g. – 110 099 LVL (156 657 EUR), 2013.g. – 151 431 LVL (215 466 EUR), 2014.g. - 215 992 EUR (IZM dati). [↑](#footnote-ref-13)
14. 2008.g. īstenoti 68 projekti, 2010.g. – 34 projekti, 2011.g. – 19 projekti , 2012.g. – 3 projekti, 2013.g. – 3 projekti, 2014.g. atbalstīts tikai 1 projekts (IZM dati). [↑](#footnote-ref-14)